དེ་ནི་ཁོས་མཐོ་འབྲིང་འདོན་པའི་སྐབས་ཏག་ཏག་ཡིན།བོད་ཀྱི་ས་ཆ་གང་ཡིན་རུང་ལབ་རྩེ་གསོ་བའི་སྲོལ་ཡོད།འདོ་རིགས་རྟ་མཆོག་ཞོན་ནས་རྒན་རབས་པ་དང་མཉམ་དུ་ལབ་རྩེ་གསོ་བ་ནི་དགའ་ཕྱོགས་ཁོ་ན་ཡིན།ལོ་ཞིག་ལ།ལབ་རྩེ་གསོས་ནས་ཕྱིར་ལོག་པའི་ལམ་བར་དུ།གློ་བུར་དུ།རླུང་ནག་འཚུབ་མ་གཡུགས་ནས་བྱེ་རྡུལ་ལང་ལོང་གིས་ཁོའི་ངོ་གདོང་ཡང་ཡང་གཙེས་ཏེ།མགོ་བོ་བཏེགས་ནས་ལྟ་དུས།བྱེ་རྡུལ་འཚུབ་དྲགས་ནས་མདུན་ཕྱོགས་ཀྱི་མཐོང་ལམ་ཡང་བསྒྲིབས་འདུགརླུང་འཇགས་རྗེས།ཁོས་ཕྱོགས་བཞི་མཚམས་བརྒྱད་ནས་བྱེ་རྡུལ་གྱི་འབྱུང་ཁུངས་བཙལ་བ་ན།རྩྭ་ཐང་དུ་བྱེ་ཐང་མང་བས་ཡིད་སེམས་ལ་སྐྱོ་གདུང་གི་ན་བུན་འཐིབས་སོང་།དུས་དེ་ནས་བཟུང་།སྐྱོ་གདུང་གི་ན་བུན་དེ་ནི་ཁོའི་ཚེ་གང་གི་སེམས་ཁྲལ་དུ་གྱུར་ཏེ།རྩྭ་ཐང་ལ་འཆང་བའི་བརྩེ་བ་ལྟར་སེམས་ཀྱི་ཟབ་སར་བསྙལ་ཡོད།ངའི་བསམ་ཚུལ་ལྟར་ན།དུས་དེ་ནས་བཟུང་།དཔལ་བཟང་གི་སེམས་ཀྱི་ཟབ་སར་ཆུ་བོ་གཉིས་བཞུར་བཞིན་ཡོད་དེ།གཅིག་ནི་མིང་ལ་བརྩེ་བ་དང་གཅིག་ནི་མིང་ལ་སེམས་ཁྲལ་ཟེར།